Лев Толстой
Катеричката и вълкът

Превод от руски: Ангел Каралийчев, —

chitanka.info

Една катеричка скачала от клонче на клонче и паднала право върху един сънен вълк. Вълкът скочил и искал да я изяде. Катеричката почнала да се моли:

— Пусни ме.

Вълкът казал:

— Добре, ще те пусна, само ми кажи, защо вие, катеричките, сте толкова весели. На мене винаги ми е мъчно, а като гледам вас, там горе вие все играете и скачате.

Катеричката рекла:

— Пусни ме по-напред на дървото, аз оттам ще ти кажа, иначе се боя от тебе.

Вълкът я пуснал, катеричката побягнала на дървото и оттам казала:

— На тебе ти е мъчно, защото си лош. Злото изгаря сърцето ти. А ние сме весели, защото сме добри и никому не правим зло.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.